
Forord

Typologi er en
teori om, at der findes forskellige typer af mennesker, og hvad der
karakteriserer hver enkelt af disse typer.

 


Blandt de
teorier, der repræsenterer C.G. Jungs menneskesyn, har hans
typologi haft den største og mest verdensomspændende indflydelse –
langt ud over Jungs analytiske psykologis egne grænser.

 


I bogen
Psychologische Typen fra 1921 formulerede Jung sine
hypoteser om forskellige mennesketyper for første gang i en samlet
fremstilling. Her påviste han to grundlæggende indstillinger
i menneskets bevidsthed: ekstraversion og introversion, samt fire
basale mentale funktioner: tænkning, følelse, sansning og
intuition.

 


Jung bidrog
selv med væsentlige indsigter til typologien før og efter 1921, men
den har især fået sin store gennemslagskraft på grund af Katharine
Cook Briggs (1875-1968) og Isabel Myers (1897-1980), mor og
datter.

 


Det er en
vigtig milepæl i typologiens historie, at Isabel Meyers i 1943
udmøntede Jungs model – sammen med moderens og sin egen
videreudvikling af den – i et spørgeskema, der senere blev kendt
som Myers-Briggs Type Indikator (MBTI). Denne har især fra
1980’erne opnået stor international udbredelse. Se afsnittet
Udvikling af typeteorien senere i
denne e-bog.

 


Jung var
bevidst om, at han ved at opstille en typeteori indskrev sig i en
lang tradition, der går tilbage til oldtiden. Han henviste bl.a.
til den græske læge Galenus’ berømte gruppering efter temperament
(sangvinsk, melankolsk, flegmatisk og kolerisk) fra det 2.
århundrede. Denne måde at klassificere mennesker på giver stadig
genklang i dagligsproget (GW 6.951 / CW 6.883).

 



Typebestemmelser imødekommer også i dag et dybtliggende behov for
systematik og genkendelighed i menneskers samliv med hinanden.
Specielt i erhvervslivet anvender man en lang række modeller, ofte
med tilhørende tests, som har til formål at gruppere mennesker
inden for typiske kategorier. Flere af disse modeller tager
udgangspunkt i Jungs typologi.

 


Risikoen ved,
at man bliver betragtet som en type, er, at man bliver ”puttet i en
kasse”, der fastlåser én og dræber ens kreativitet. Nogle mennesker
vil ikke udsætte sig selv for en typetest af denne grund.
Afvisningen er ikke ganske ubegrundet, da man udsætter sig for
denne risiko, når typologi bliver misbrugt. Se mere om dette i
afsnittet: Brug og misbrug af typologien.

 


Når typologien
derimod bliver brugt, som den oprindeligt er tænkt, giver den
mulighed for at fjerne mange misforståelser og konflikter fra det
rent personlige felt, hvor de er ømtålelige og uhåndterlige. Man
kan i stedet identificere vanskelighederne på et plan, der ikke
fokuserer på det individuelle, men på det almenmenneskelige i dem.
Her kan de bearbejdes på en mere nøgtern og saglig måde.

 


 


Den
foreliggende fremstilling er tænkt som en forholdsvis
lettilgængelig introduktion til Jungs typologi. Den giver læseren
et samlet billede af teorien, der både kan fremme forståelsen af
ens egen typeprofil og danne grundlag for læsning af Jungs egne
tekster.

 


Man får derved
også et indblik i baggrunden for Myers-Briggs Type Indikator
(MBTI), Jungiansk Type Indeks (JTI) og tilsvarende procesværktøjer,
som kan være interessant for professionelle, der er autoriseret til
at anvende disse.

 


Fremstillingen
kan endvidere anvendes, hvis man har et godt kendskab til Jungs
typologi. I så fald kan den give anledning til en repetition af
emner, man er særligt optaget af.

 


Endelig kan den
foreliggende e-bog bruges i studiesammenhænge, da alle citater og
referater er forsynet med henvisninger til kilderne. De fleste
stammer fra Jungs samlede værker. GW henviser til de tyske
Gesammelte
Werke og CW til de engelske Collected Works.

 


Jeg oversætter
som regel fra det sprog, Jung oprindeligt skrev, holdt forelæsning
eller blev interviewet på. Dog fraviger jeg denne regel, når Jung
selv har været involveret i en revideret og forbedret oversættelse
fra engelsk til tysk.

 


Efter citater
og referater fra Jungs samlede værker (GW eller CW) er der en talkombination i parentes. De
fleste stammer fra Bind 6 om de psykologiske typer, som har
forskellige paragrafnumre på tysk og engelsk. Derfor angiver jeg
både paragrafnummeret i GW og CW.

 


Eksempelvis
betyder den tidligere nævnte henvisning (GW 6.951 / CW 6.883)
Gesammelte Werke bind 6, paragraf 951, som er identisk med
Collected Works bind 6, paragraf 883. Paragrafnumrene er stort set
de samme i de andre bind af Jungs samlede værker i den tysk- og
engelsksprogede version.

 


 


Jeg har
beskæftiget mig med typologien, siden jeg læste Jungs bog
Psychologische Typen som idéhistoriestuderende i begyndelsen
af 1970’erne. Mødet med denne teori blev ikke kun begyndelsen på en
personlig udviklingsproces, men rettede også mit fokus i studiet
ind på antropologiske ideer, dvs. forskellige tiders og
åndsretningers menneskesyn. Jeg anvendte bl.a. Jungs tanker sammen
med andre psykologske og filosofiske teorier i mit magisterspeciale
i 1979.

 


Efter
afslutningen af studiet har jeg inddraget typologien i undervisning
og foredrag på universitetet, på Folkeuniversitetet, på andre
undervisningsinstitutioner, på arbejdspladser og i foreninger samt
i bøger og artikler.

 


Fra
årtusindskiftet har jeg primært arbejdet med typologi i
organisationer, i coaching med enkeltindivider og på lederkurser. I
disse sammenhænge har jeg ofte anvendt modellen med de 16
typeprofiler fra Myers-Briggs Type Indikator samt indikatoren fra
Jungiansk Type Indeks.

 


Resultaterne
fra dette arbejde har – sammen med feedback på mine foredrag og
bøger – gjort mig fuldstændig overbevist om både den teoretiske og
den praktiske værdi af typologien. Den kan give en uvurderlig
indsigt i de typologiske præferencer hos én selv og hos de
mennesker, man er sammen med på arbejdet, i foreningen, i familien
og i vennekredsen.

 


Det har været
eksempelvis været forbavsende at se, hvordan selv tilsyneladende
uløselige konflikter mellem en leder og en medarbejder er blevet
vendt til et dynamisk og kreativt samspil. Naturligvis lykkes det
ikke altid, men når det sker, er det særdeles værdifuldt – ikke kun
menneskeligt, men også i kroner og øre.

 


Sådanne
erfaringer er ikke kun mine personlige, men bekræftes af
fortællinger fra andre typeprofessionelle og fra forskningen på
området.

 


 


I løbet af mit
arbejdsliv, som strækker sig hen over de sidste fire årtier, har
jeg mødt mange påstande om Jung og hans typologi, som ikke var
genkendelige for mig ud fra mit kendskab til emnet. I begyndelsen
var det mest i form af kritik fra den akademiske psykologi, senere
hen afvisning i dele af konsulentbranchen. Ingen af stederne finder
man det nødvendigt at dokumentere sine påstande, når det drejer sig
om Jungs teorier.

 


I denne e-bog
adresserer jeg en del af den kritik og de misforståelser af
typologien, jeg i tidens løb er stødt på. Jeg udpeger ikke de
mennesker, der er kommet med de forskellige påstande, da jeg dels
ikke kan huske navnene på mange af dem, dels ikke er interesseret i
at hænge nogen ud, men kun i at påpege fejlagtige forståelser af
typeteorierne.

 


Da jeg har mødt
så mange udokumenterede påstande, har det været vigtigt for mig at
henvise til Jungs værker ved alle citater og referater. Jeg håber,
at læsere, der ikke er interesseret i denne form for dokumentation,
kan ignorere disse henvisninger i teksten.

 


Dette
dokumentationsarbejde har ført til et spændende gensyn med Jungs
værker. På denne rejse har jeg opdaget synspunkter og iagttagelser,
som jeg ikke havde blik for, da jeg læste Jungs tekster de første
gange. De mange års brug af typologien i praksis gør det nu muligt
for mig at værdsætte Jungs meget dybtgående, udogmatiske og
nuancerede beskrivelser på en anden måde end tidligere.

 


Skriveprocessen
har endvidere været en kærkommen anledning til at revidere en del
af de oversættelser af Jungs tekster, som jeg selv og andre har
foretaget fra 70’erne og frem. Det er virkelig blevet klart for
mig, at det danske sprog ændrer sig meget over tid!

 


 


I den følgende
fremstilling kommer der først en præsentation af de grundlæggende
begreber i typeteorien: ekstraversion, introversion, tænkning,
følelse, sansning og intuition.

 


Derefter er der
en mere indgående beskrivelse af de enkelte typologiske
indstillinger og funktioner.

 


Så behandles
der nogle specielle spørgsmål, der vedrører centrale temaer i Jungs
menneskesyn, og som man om og om igen møder i det praktiske arbejde
med typologien:

• Hvorfor
bliver man netop denne type?

• I hvilken
rækkefølge bruger man de enkelte funktioner?

• Hvordan bør
man anvende typologien, så den ikke bliver misbrugt?

• Hvad er
udviklingsperspektivet i at bruge typeteorien i praksis?

• Hvilken
typeprofil havde Jung selv?

• Hvordan
udviklede Jung sin typeteori, og hvordan er den i forhold til
MBTI/JTI?

 


Som det sidste
i fremstillingen er der en ordliste med de vigtigste begreber i
typeteorien.

 


 


Tilbage til
Indholdsfortegnelse

 


 



Funktioner og
typer

 Forestillingen om, at der findes
forskellige psykologiske funktioner, er det helt centrale i Jungs
typeteori. Han definerede begrebet ”psykologisk funktion” på denne
måde:

 


”Ved en
psykologisk funktion forstår jeg en bestemt form for psykisk
virksomhed, der principielt er den samme under forskellige
omstændigheder.” (GW 6.807 / CW 6.731).

 


Jung opfattede
tænkning, følelse, sansning og intuition som grundfunktioner, fordi
de ikke kan reduceres til hinanden (ibid.). Man kan eksempelvis
ikke forklare en funktion på en anden funktions præmisser, som fx
at tænkning skulle være en ringe form for følelse.

 



Grundfunktionerne har ifølge Jung hver især deres særlige energi,
der – hvad enten man vil det eller ej – kommer til udtryk:

 



”Psykologiske funktioner har, ligesom de sensoriske funktioner,
deres egen specifikke energi. Man kan ikke skille sig af med
følelserne eller med tænkningen eller med nogen som helst af de
fire funktioner.

 


Ingen kan
sige: ”Jeg vil ikke tænke” – han vil uundgåeligt tænke. Mennesker
kan ikke sige: ”Jeg vil ikke føle” – de vil føle, fordi den
specifikke energi, der ligger gemt i hver funktion, udfolder sig
selv og kan ikke erstattes af nogen anden.” (CW 18.27).

 


For Jung var
ingen funktion – og dermed ingen type – bedre end de andre. Han
sagde, at vi overhovedet ikke har noget kriterium til at afgøre,
hvilken funktion der skulle være bedst i sig selv. Man kan kun
sige, at den funktion, der er mest differentieret, dvs. mest
udviklet og specialiseret, hos et individ, er bedst egnet for
vedkommendes tilpasning (CW 18.110).

 


Det er dog
ganske almindeligt, hvis man har et unuanceret menneskesyn, at man
foragter eller på anden vis ser ned på andre, der typologisk
fungerer anderledes end én selv. Man kan eksempelvis møde
tænketyper, der opfatter føletyper som ”hysteriske”, eller
føletyper, der kalder tænketyper ”afstumpede”. I typologien finder
man ikke den slags vurderinger.

 


Jungs
formulerede med sin teori blot den opfattelse, at tænkning,
følelse, sansning og intuition er funktioner i bevidstheden, der i
første række er et orienteringsorgan i en verden af ydre og indre
begivenheder (GW 8.256). Hver af de fire bevidsthedsfunktioner
repræsenterer en bestemt måde, hvorpå man forholder sig til disse
begivenheder.

 


Man
identificerer sig næsten altid med den mest begunstigede og mest
udviklede funktion. Derved opstår de forskellige typer (GW 6.852 /
CW 6.763).

 


Det er først,
når en af de fire funktioner dominerer permanent i ens måde at
forholde sig til virkeligheden på og i ens adfærd, at man ifølge
Jung kan kaldes en type – en tænke-, føle-, intuitions- eller
sansetype (GW 6.7; 6.913 / CW 6.7; 6.835).

 


Når man er en
type, er ens indstilling til stadighed kendetegnet af den funktion,
der giver ens karakter et bestemt præg (GW 8.258). Dette bliver
beskrevet nøjere i de nedenstående afsnit om de enkelte funktioner
og typer.

 


Det er ikke
muligt ud fra Jungs værker at afgøre, hvor ofte en sådan type
forekommer, men formodentlig er det ret sjældent, at et menneske
har en så ensidigt udviklet bevidsthedsfunktion, at det kan kaldes
en tænke-, føle-, sanse- eller intuitionstype.

 


Det er snarere
almindeligt, at en af funktionerne er relativt pointeret uden at
være særligt udviklet. Måske er det mest almindelige endda, at to
eller flere af funktionerne er smeltet sammen, fx at tænkningen er
helt bundet til sansningen (se Jungs definition af
”differentiering” GW 6.778 / CW 6.705).

 


 


Jung gjorde
gentagne gange opmærksom på, at hans teori om bevidstheden blot er
én blandt mange mulige typebestemmelser af mennesket. Man kan
ifølge hans forståelse lige så vel anvende andre kriterier, men han
selv fandt ikke nogen, der har en tilsvarende stor praktisk
betydning (se fx GW 6.978 / CW 6.914).

 


I et interview
i 1957, The Houston films, forklarede Jung i et tilbageblik
sin tilgang til emnet på denne måde:

 


”... gennem
studiet af alle slags mennesketyper, kom jeg til den konklusion, at
der må være lige så mange forskellige måder at anskue verden på ...
mindst 16, og man kan lige såvel sige 360. Man kan øge antallet af
principper, men jeg fandt, at den mest enkle måde er ... opdelingen
i fire, den enkle og naturlige opdeling af en cirkel.” (McGuire
and Hull (ed.), p. 321).

 


I sit sidste
værk, offentliggjort efter hans død, beskrev Jung sit valg af
perspektiv på menneskets typologi således:

 


”Læseren må
forstå, at disse fire kriterier vedrørende typer af menneskelig
adfærd blot er fire synspunkter blandt mange andre som fx
viljestyrke, temperament, imagination, erindring osv. Der er ikke
noget dogmatisk ved dem, men deres grundlæggende natur anbefaler
dem som passende kriterier for en klassifikation.” (Jung,
Man and his Symbols, p. 61).

 


Jung gav i
flere artikler, forelæsninger og interviews nogle helt korte
beskrivelser af forskellen på de fire funktioners virkemåde (se fx
GW 6.1054 / CW 6.983).

 


Især i sine
kortfattede, mundtlige formuleringer var Jung ikke så systematisk,
som man sædvanligvis forventer af standarden i videnskabelige
fremstillinger. Dette har givet anledning til diskussioner om, hvad
begreberne om tænkning, følelse, sansning og intuition refererer
til.

 


I forhold til
spørgsmålet om de fire grundfunktioners indhold og processer bør
man efter min mening give Jungs videnskabelige arbejder forrangen
over hans mere spontane og populariserende udtalelser.

 


En kort
formulering, som er holdbar, når man sammenligner den med
flertallet af Jungs udsagn, kan lyde sådan:

• Sansningen
registrerer, at noget findes, og hvad dette noget er.

• Tænkningen
analyserer, hvad det foreliggende betyder.

• Følelsen
beskæftiger sig med dets værdi.

• Intuitionen
vejrer de muligheder, der findes i objektet eller i situationen som
sådan.

 


I et foredrag
for schweiziske psykiatere i 1928 gav Jung selv en ultrakort
beskrivelse af funktionerne, der er i overensstemmelse med de
fleste af hans formuleringer:

 


”Sansningen
registrerer det, der faktisk foreligger. Tænkningen gør det muligt
for os at erkende, hvad det foreliggende betyder, følelsen, hvad
det er værd, og endelig henviser intuitionen til mulighederne
vedrørende hvorfra og hvorhen, der findes i det aktuelt
foreliggende.” (GW 6.1029 / CW 6.958).

 


Jung
konkluderede efter denne udtalelse, at orienteringen i den aktuelle
situation dermed burde være lige så fuldstændig som den geografiske
stedsangivelse ved hjælp af bredde- og længdegrad.

 


De fire
funktioner er således et begrebsapparat, som Jung lagde ned over
virkeligheden. Han var fuldstændig bevidst om, at han kunne have
opstillet en anden model på baggrund af sine observationer.

 


Funktionerne
skal altså ikke opfattes som noget, der objektivt set er der, men
som en hypotese. For Jung var de imidlertid uundværlige på samme
måde som nord, syd, øst og vest, når man skal orientere sig i den
ydre verden:

 


”De fire
funktioner er noget ligesom de fire verdenshjørner, lige så
vilkårlige og lige så uundværlige som disse.” (GW 6.1029 / CW
6.958).

 


Afgrænsningen
af indhold i modellens enkelte funktioner og navngivningen af dem
handlede for Jung om, hvad man kan blive enige om i praksis:

 


”Intet
hindrer, at man efter forgodtbefindende forskyder kardinalpunkterne
flere grader til den ene eller den anden side og derudover giver
dem andre navne. Det er kun et spørgsmål om konvention og
forståelighed.” (ibid.).

 


Associationen
til de fire verdenshjørner fik Jung til at sammenligne de fire
funktioner med et kompas, som han kunne bruge på sine psykologiske
opdagelsesrejser – med hans egne ord til afslutning af foredraget i
1928 for de schweiziske psykiatere:

 


”Men ét må
jeg bekende: at jeg under ingen omstændigheder mere vil undvære
dette kompas på mine psykologiske opdagelsesrejser – ikke kun af
den nærliggende, alt-for-menneskelige grund, at enhver er forelsket
i sine egne ideer, men på grund af den objektive kendsgerning, at
der hermed er givet et måle- og orienteringssystem, som muliggør en
kritisk psykologi, som vi så længe har manglet.” (GW 6.1030 /
CW 6.959).

 


Kompasmetaforen
kan perspektivere en kritik af Jung, der fx bliver formuleret
sådan: ”Typologien giver et forsimplet billede af virkeligheden.”
En sådan kritik retter man ikke mod et kompas, for alle ved, at
nord og syd og øst og vest er en fælles overenskomst, der er
nyttig, når man skal orientere sig i verden og kommunikere om, hvor
man er på vej hen. Man kan med fordel betragte typologien – og for
den sags skyld alle mulige andre teorier – på samme måde.

 


Funktionernes
”kompas” kan illustreres med dette billede:

De fire
funktioner repræsenterer således fire fundamentalt forskellige
måder at forholde sig til verden på, som tilsammen giver et
helhedsbillede.

 


Skemaet er sat
op, så det illustrerer, at tænkning og følelse er modsætninger. Det
samme med sansning og intuition.

 


Jung er ofte
blevet kritiseret for at tænke i sådanne modsætninger. Eksempelvis
er det meget almindeligt, at mennesker også i dag protesterer mod,
at der skulle være forskel på deres evne til at bruge tænke- og
følefunktionen. Jung fortalte

